作者:無名氏
標題:落梅慢・落梅
內容:帶煙和雪，繁枝澹佇，誰將粉融酥滴。疏枝冷蕊厭群芳，年年常佔春色。江路溪橋謾倒，嫋嫋風中無力。暗香浮動冰姿，明月裡，想無花比高格。爭奈光陰瞬息。動幽怨、潛生羌笛。新花鬥巧，有天然閒態，倚闌堪惜。零亂殘英片片，飛上舞筵歌席。斷腸忍淚念前期，經歲還有芳容隔。